| BMD-4 |
| --- |
| BMD-4MBMD-4M |
| **Základná charakteristika** |
| Posádka | 9 (3 posádka, 6 členov motostreleckého družstva) |
| Dĺžka | 6,36 m |
| Šírka | 3,11 m |
| Výška | 2,45 m |
| Hmotnosť | 13,5 t |
| **Pancierovanie a výzbroj** |
| Pancierovanie |  |
| Hlavná zbraň | 100mm kanón 2A70 |
| Sekundárne zbrane | 30mm rýchlopalný kanón 2A72 a 7,62mm guľomet PKTM |
| **Pohon a pohyb** |
| Pohon | UTD-9 367 kW (500 koní) |
| Odpruženie |  |
| Max. rýchlosť | 70 km/h |
| Pomer výkon/hmotnosť |  |
| Dojazd | 500 km |
| Priechodnosť |  |

 **BMD-4**  je ruské obojživelné bojové vozidlo pechoty určené na prepravu výsadkových vojsk.

Vznik a vývoj
-------------

BMD-4 Bachča-U vyvinul Volgogradský traktorový závod spolu so štátnym podnikom KBP v Tule ako modernizovanú verziu BMD-3. Zbraňový modul vozidla Bachča-U vytvorili v KBP na základe zbraňového modulu z BMP-3. BMD-4 bol zavedený do ruského výsadkového vojska 31. decembra 2004. Prvá várka vozidiel BMD-4 vstúpila do služby u 137. gardového výsadkového pluku v auguste 2005. Sériová výroba BMD-4 prebiehala vo  Volgogradskom traktorovom závode, ale nakoniec sa týchto vozidiel vyrobilo iba 60. Dôvodom bola skutočnosť, že oproti modernizovaným verziám BMD-1 a BMD-2 neprinášala verzia BMD-4 žiadne podstatné bojové výhody.

V roku 2007 začal Kurganský strojársky závod vyvíjať hĺbkovo modernizovanú verziu BMD-4, označovanú ako BMD-4M. Koncom roku 2012 bola podpísaná zmluva na dodávku prvých 10 vozidiel BMD-4M v hodnote 608 miliónov rubľov. Vojskové skúšky 10 vozidiel BMD-4M začali v júli 2014 a do výzbroje ruského výsadkového vojska sa typ BMD-4M „Sadovnica" dostal v máji 2016.

Konštrukcia
-----------

Konštrukcia BMD-4 je do značnej miery zjednotená s BMP-3, čo znižuje nároky na servis a logistiku. Odpruženie tvorí nezávislá torzná tyč s teleskopickými hydraulickými tlmičmi. Pohon BMD-4 zabezpečuje 6-valcový dieselový motor 2V-06-2 s výkonom 450 koní. BMD-4M dostal výkonnejší 10-valec UTD-9, ktorý má o 36 kW väčší výkon. Vozidlo BMD-4M vďaka výkonnejšiemu motoru, nižšej hmotnosti 13,5 t (BMD-4 13,6 t) a upravenému podvozku získalo lepšie jazdné vlastnosti, ovládateľnosť a jazdné parametre. Maximálna rýchlosť je takmer 70 km/h.

Posádku vozidla BMD-4M tvorí vodič a veliteľ. V zadnej časti je miesto pre 6 výsadkárov. Pôvodný BMD-4 dokázal prepraviť iba 5 výsadkárov.

BMD-4M získal nový trup z ľahkých zliatin s nízkou hmotnosťou umožňujúci plavbu a hlavne výsadok na padáku. Upravený trup tiež zlepšil plavebné schopnosti vozidla, pričom vo vode dosahuje BMD-4M rýchlosť 10 km/h.

BMD-4M aj základná BMD-4 majú rovnakú výzbroj, ktorá je však pomerne impozantná. Vo veži je koaxiálne umiestnený 100mm kanón, 30mm rýchlopalný kanón 2A72 efektívnym dostrelom 2 600 m a 7,62mm guľomet PKTM. Kanón 2A70 disponuje stabilizátorom v dvoch rovinách a automatickým nabíjačom. Pre kanón si BMD-4 vezie 34 nábojov. Námer kanónu sa pohybuje v rozsahu od -6° do +60° a odmer je 360°. Kanón má dostrel 4 000 m a dokáže viesť paľbu rýchlosťou 10 výstrelov za minútu.

BMD-4M dokáže tiež odpaľovať protitankové riadené strely 9M117M3 "Arkan", ktorých má v zásobe 4 kusy. Arkan má dostrel 5 500 m a dokáže preraziť 750mm pancier.

Ochranu vozidla zabezpečuje šesť dymových granátov 3D6/3D6M.

Bojové nasadenie
----------------

### Ruská invázia na Ukrajinu

Zajatý ruský BMD-4 v Kyjeve
Pri okupácii Ukrajiny nasadilo Rusko do bojov vozidlá BMD-4. V priebehu prvých dvoch rokov vojny stratilo Rusko minimálne 116 vozidiel BMD-4M.

Verzie
------

* **BMD-4 „Bachča-U"** – základná verzia výsadkového bojového vozidla zavedená v roku 2004.
* **BMD-4K** – veliteľská verzia BMD-4, líši sa od základnej verzie dodatočnou rádiovou stanicou a špeciálne vybavenými sedadlami.
* **BMD-4M „Sadovnica"** – modernizovaná verzia BMD-4 s novým trupom, ale s rovnakým zbraňovým modulom.

Užívatelia
----------

* Rusko  Rusko - k júlu 2021 malo 11 práporových súprav (Každá súprava práporu obsahuje 31 BMD-4M a pravdepodobne 16 BTR-MDM.).

Referencie
----------

1. ↑   *БМД-4, боевая машина десанта* [online]. arms-expo.ru, [cit. 2022-03-20]. Dostupné online. Archivované 2022-03-29 z originálu.
2. ↑   *БМД-4 / БМД-4М* [online]. dfnc.ru, 2018-03-08, [cit. 2022-03-20]. Dostupné online.
3. ↑   *Attack On Europe: Documenting Equipment Losses During The 2022 Russian Invasion Of Ukraine* [online]. oryxspioenkop.com. Dostupné online.
4. ↑   *Воздушно-десантным войскам поставлен одиннадцатый батальонный комплект БМД-4М и БТР МДМ* [online]. bmpd.livejournal.com, [cit. 2022-03-20]. Dostupné online.